Wikimedia Commons  Il-Prim Ministru Ingliż Boris Johnson wissa li jekk l-istaġun tax-xitwa jkun kiefer, ir-Renju Unit jaf jerġa jgħaddi minn mewġa oħra tal-pandemija tal-COVID-19. Dan jista' jfisser li jerġgħu jiddaħħlu xi miżuri, inkluż l-ilbies obbligatorju tal-maskra. Fid-19 ta' Lulju, Johnson appella għall-kawtela wara li l-maġġoranza tar-restrizzjonijiet marbuta mal-COVID-19 tneħħew fl-Ingilterra. F'Lulju: Mil-lum jieqfu r-restizzjonijiet kollha tal-COVID-19 fl-Ingilterra Skont rapport ta' The Guardian, Johnson qal li l-awtoritajiet tal-pajjiż se jagħmlu minn kollox biex jevitaw li l-iskejjel u l-ħwienet jerġgħu jingħalqu. Hu ma eskludiex li jerġgħu jiġu introdotti ċerti miżuri bħall-ilbies tal-maskra u l-implimentazzjoni tad-distanza soċjali jekk l-isptarijiet Ingliżi ma jlaħħqux mal-każijiet ġodda li jaf ifeġġu. Il-ġimgħa d-dieħla Johnson huwa mistenni jħabbar pjan ġdid għall-pajjiż biex jiġi evitat lockdown ieħor waqt li jkun qed jintroduċi kampanji ġodda għad-dożi tal-booster u aktar dożi tal-influwenza għax-xitwa.